Zbor sv. Cecílie

Zbor sv. Cecílie je zmiešaný spevácky zbor pôsobiaci pri Dóme sv. Alžbety v Košiciach. Vznikol v roku 1992, o dva roky neskôr získal štatút katedrálneho zboru. Pri jeho zrode stálo 10 mladých amatérskych spevákov, v súčasnosti je už zbor pomerne veľkým umeleckým telesom. Zbormajstrom zboru je od jeho vzniku až podnes Viliam Gurbaľ, dlhoročný organista Dómu sv. Alžbety, a pedagóg ZUŠ Sv. Košických mučeníkoch i Štátneho konzervatória v Košiciach. Organizačne i právne zbor zastrešuje občianske združenie Zbor sv. Cecílie, ktorého poslaním je všeobecne pomáhať rozvoju chrámovej hudby v Dóme sv. Alžbety a vo východoslovenskom regióne. 

 História 
V roku 1993 začal zbor vážnejšie spolupracovať so slovenským dirigentom Jánom Drietomským, pod vedením ktorého získal v roku 1994 2. cenu na medzinárodnej súťaži G. P. da Palestrinu vo Vatikáne, nahral svoje prvé prezentačné nahrávky a časť zboru vstúpila do spolupráce s operou Štátneho divadla v Košiciach v operách G. Verdiho Nabucco a Aida.

V roku 1995 nadviazal zbor spoluprácu so Štátnou Filharmóniou Košice (ŠFK) a jej koncertným majstrom Karolom Petróczim, ktorý pripravoval zbor na pravidelné Vianočné koncerty v ŠFK a tiež pri pripravil dlhodobý projekt, v rámci ktorého odznelo na koncertnom pódiu ŠFK šesť veľkých Haydnových omší. V rokoch 1995 – 2002 tak v novodobej premiére odzneli omše: Heiligmesse, Paukenmesse, Theresienmesse, Schöpfungsmesse a Harmoniemesse a to pod taktovkou viacerých dirigentov európskeho formátu: Stanislav Macura (Česko), U. Schneider (Švajčiarsko), Tomáš Koutník (Česko), Róbert Stankovský a Peter Feranec (obaja Slovensko). Hrala ŠFK.

Pod vedením svojho zbormajstra, Viliama Gurbaľa (zakladajúceho člena zboru) získal v rokoch 19962001 niekoľko medzinárodných ocenení na prestížnej súťaži chrámových zborov v rámci Festivalu de Picardie (Fr) a to v meste Amiens (1996, 2. miesto) a v Noyon (1998 – cena za najlepšiu interpretáciu povinnej skladby súťaže: „Ubi est“, autorka L. Vhrunc, Slovinsko). Úspešnými boli i koncerty v rámci ďalších rokov spomínaného festivalu de Picardie, a to  v meste Beauvais (2000) – uvedenie Vešpier, Op.37 Sergeja Rachmaninova a 12 hlasnej omše Ralf Waughana-Wiliamsa a koncert v spolupráci s filharmóniou mesta Amiens v meste Noyon (2001) pod taktovkou Edmona Colomera, kde zbor uviedol dielo Mauricea Duruflého Requiem, Op. 9. V rokoch 19942004 zbor spolupracoval s nadáciou „Spes viva“ z Mníchova a pravidelne koncertoval v bavorských a rakúskych mestách s cieľom podporiť výstavbu nemocnice v Zaire (dnes Konžská demokratická republika). Vďaka tejto nadácii vzniklo aj prvé profilové CD zboru (Košice, 1996).

Po dovŕšení decénia zboru v roku 2002 prebehla v nasledujúcich rokoch generačná výmena, ale taktiež veľká snaha o získanie ďalších mladých ľudí do zboru. Význačnejšími počinmi v rámci dómskej liturgie sa stali uvedenia diel J. Haydna: Mariazellermesse (2003), Kleine Orgelsolomesse (2007), Missa St. Nicolai (2008), niekoľko menších omší W. A. Mozarta a tiež jeho Requiem (2005), a úspešný pokus o uvedenie 36 hlasnej omše Henricha I. F. von Bibera: Missa Alleluja (2004). Na koncertnom pódiu sa zbor dvakrát predstavil s dirigentom L. Newlandom (USA), s ktorým zbor uviedol diela G. F. Händla: Messiah (1. časť v r. 2004), Stabat Mater R. E. de Astorgu počas prešovskej hudobnej jari (2005). Pod taktovkou dirigenta K. Kevického, spolu s orchestrom a sólistami opery Štátneho divadla Košice Zbor sv. Cecílie koncertne uviedol  „Ódu na radosť“ Ludwiga van Beethovena (Terchová, 2003). Medzi atraktívne podujatia patrili aj uvedenie diela Requiem od Maurice Duruflého spolu s Filharmonie de Picardie pod vedením dirigenta Edmona Colomera či svetová premiéra oratória St. Vitus vo švajčiarskom Merenschwande pod taktovkou Renata Bizzotta Ďalej to bolo uvedenie Vespers Op. 37 S. Rachmaninova spolu s anglickým Royal Choral Society pod vedením Richarda Cooka alebo tiež uvedenie Mozartovho Requiem pod vedením dirigenta Zbyněka Müllera na festivale Pohoda spolu so ŠF Košice.

Od roku 1998 až po dnes zbor pravidelne nahráva v štúdiu Slovenského Rozhlasu pre divadlá Nová scéna (Bratislava), Divadlo Andreja Bagara (Nitra), či Divadlo J. Záborského (Prešov) zborové party muzikálov. Medzi najznámejšie patria Rómeo a Júlia (hudba: Henrich, dirigent: Seán Deibler, USA), Klietka bláznov /LaLa cage aux folles (hudba: J. Hermann), Fidlikant na streche/Fiddler on the roof (hudba: Jerry Bock), Vlasy/Hair (hudba: Galt MacDermot), Donaha! /The full Monty (hudba: David Yazbeck), Kabaret (hudba: Joe Masteroff – Joe Kander – Fred Ebb), Hallo Dolly! (hudba: Jerry Herman), Finianova dúha/Finian´s Rainbow (hudba: Edgar Yipsel Harburg – Fred Saidy – Burton Lane), Mamzelle Nitouche (hudba: Florimond Hervé), či pôvodné slovenské muzikály: Adam Šangala (hudba: Vašo Patejdl), Veľmi pyšná princezná (hudba: Karel Cón), Sv. František z Assisi (hudba: Gabo Dušík).

Od roku 2007 sa zbor venuje oživovaniu diel starých barokových majstrov a pravidelne uvádza ich diela na koncertoch Musica ex archivo. Prevažne ide o také diela starých majstrov, ktoré sa nachádzajú v košických archívoch v rukopisoch, alebo barokové diela, ktoré ešte v Košiciach neboli uvedené. Vďaka podpore týchto aktivít, zbor realizoval už vyše 30 takýchto koncertov v spolupráci so špecialistami na tzv. starú hudbu. Medzi najvýnimočnejšie patrili uvedenie oratórií G. F: Händla Messiah, Brockes-Passion, J. S: Bacha: Johannespassion, diela viacerých francúzskych barokových skladateľov a svetová premiéra Missa St. Caeciliae od J. C. F. Fischera. V poslednom období to bol koncert zostavený z diel Franza Xavera Zomba (1779 - 1823), košického rodáka a regenschoriho v roku 2019 a košická premiéra Magnificat in D Major Johanna Sebastiana Bacha v roku 2022 pod vedením dirigenta Mareka Štryncla.

 Ocenenia 
Rada pre vedu, vzdelávanie a kultúru pri KBS v roku 2009 udelila zboru cenu „Fra Angelica“ za mimoriadny prínos v oblasti kresťanskej hudby.

 Diskografia 
 1994 Benedicam Dominum – , MC
 1996 Gaudeamus – , CD
 2002 Vianoce v Košiciach – FS Železiar a Zbor sv. Cecílie – , CD 

 Referencie 

 Externé odkazy 
 Oficiálne stránky Zboru sv. Cecílie  

Kategória:Slovenské spevácke zbory
Kategória:Kultúra v Košiciach
Kategória:Kresťanská hudba
Kategória:Organizácie založené v 1992